VSRS Sklep VIII Ips 22/2024
Sodna praksa Vrhovnega sodišča, 2024-08-20

Samo Puppis (preds.), mag. Marijan Debelak (poroč.), mag. Aleksandra Hočevar Vinski, Karmen Iglič Stroligo, dr. Mateja Končina Peternel

zavrženje pritožbe kot prepozne - oddaja pošiljke na bencinskem servisu - pravočasna pritožba - bistvena kršitev določb postopka

Sodišče druge stopnje se je preuranjeno zadovoljilo s pojasnilom Pošte Slovenija d. o. o., ki je temeljilo na domnevi in ne na točnem podatku o oddaji pritožbe tožnika zoper sodbo sodišča prve stopnje. Pritožba je bila po pošti poslana priporočeno dne 16. 1. 2023, torej je bila glede na drugi odstavek 112. člena ZPP in petnajstdnevni pritožbeni rok (šesti odstavek 41. člena ZDSS-1) pravočasna.

Reviziji se ugodi, sklep sodišča druge stopnje se v I. točki izreka razveljavi ter se zadeva v tem obsegu vrne sodišču druge stopnje v novo sojenje.

1. Sodišče prve stopnje je zavrnilo zahtevek tožnika za ugotovitev nezakonitosti redne odpovedi pogodbe o zaposlitvi iz krivdnega razloga z dne 22. 9. 2020, poziv na delo ter priznanje vseh pravic iz delovnega razmerja, vključno z obračunom plače, zakonskimi zamudnimi obrestmi in prijavo v ustrezna zavarovanja. Sklenilo je tudi, da stranki krijeta vsaka svoje stroške postopka.

2. Sodišče druge stopnje je pritožbo tožnika zavrglo (I. točka izreka), pritožbo toženke zoper del odločitve o stroških postopka pa zavrnilo in to odločitev potrdilo (II. točka izreka). Sklenilo je tudi, da toženka krije sama svoje stroške pritožbenega postopka (III. točka izreka).

3. V reviziji tožnik izpodbija I. točko sklepa sodišča druge stopnje in predlaga vrnitev zadeve sodišču druge stopnje v meritorno odločanje o njegovi pritožbi. Navaja, da iz priloženih dokazil Pošte Slovenija d. o. o. izhaja, da je bila njegova pritožba oddana priporočeno dne 16. 1. 2023 in ne 18. 1. 2023, kot je ugotovilo sodišče druge stopnje. To pomeni, da je bila pritožba pravočasna.

5. Revizija je izredno pravno sredstvo zoper pravnomočno sodbo, izdano na drugi stopnji (367. člen Zakona o pravdnem postopku - v nadaljevanju ZPP) oziroma (med drugim) zoper sklep sodišča druge stopnje, s katerim je bil postopek pravnomočno končan (prvi odstavek 384. člena ZPP).

6. Iz razlogov sodišča druge stopnje za zavrženje tožnikove pritožbe zoper sodbo sodišča prve stopnje izhaja, da je bila prvostopenjska sodba pooblaščencu tožnika vročena 30. 12. 2022 in da je v skladu z drugim odstavkom 111. člena ZPP naslednjega dne začel teči petnajstdnevni pritožbeni rok, ki bi se iztekel 14. 1. 2023. Ker pa je bil ta dan sobota, se je glede na šesti odstavek 111. člena ZPP pritožbeni rok dejansko iztekel šele v ponedeljek 16. 1. 2023. Tožnikova pritožba je bila oddana priporočeno na pošti (na bencinskem servisu). Iz odgovora Pošte Slovenija d. o. o. na poizvedbo sodišča izhaja, da je bila pošiljka z njene strani prevzeta na bencinskem servisu 18. 1. 2023 ob 18.18 uri, zaradi česar se predvideva, da je bila oddana isti dan. Na podlagi teh pojasnil je sodišče druge stopnje sklepalo, da je bila oddana na bencinskem servisu istega dne, to pa pomeni, da je bila vložena po zakonsko predpisanem roku.

7. Iz navedb tožnikove revizije, ki jih potrjuje potrdilo o oddaji pošiljke, izhaja, da je bila pošiljka oddana na BS Petrol, Šmarska c. 5f, Koper dne 16. 1. 2023 ob 23.31 uri s priporočeno pošiljko ..., za katero je bilo izvedeno tudi plačilo po priloženem potrdilu. Družba Petrol je pogodbena partnerica Pošte Slovenija d. o. o. in je na nekaterih prodajnih mestih, med njimi tudi na BS Koper Šmarska c. (od 5 do 24 ure)

pooblaščena za sprejemanje takšnih poštnih pošiljk. Pritožba v tej zadevi, ki jo je sodišče prve stopnje prejelo dne 19. 1. 2023, nosi poštno številko ... in označbo prejema na bencinskem servisu.

8. To pomeni, da se je sodišče druge stopnje preuranjeno zadovoljilo s pojasnilom Pošte Slovenija d. o. o., ki je temeljilo na domnevi in ne na točnem podatku o oddaji pritožbe tožnika zoper sodbo sodišča prve stopnje. Pritožba je bila po pošti poslana priporočeno dne 16. 1. 2023, torej je bila glede na drugi odstavek 112. člena ZPP in petnajstdnevni pritožbeni rok (šesti odstavek 41. člena ZDSS-1) pravočasna.

9. Nepravilno štetje roka s strani sodišča druge stopnje predstavlja bistveno kršitev določb postopka; revizijsko sodišče je zato v skladu s prvim odstavkom 379. člena ZPP razveljavilo izpodbijani sklep v I. točki izreka in zadevo v tem obsegu vrača sodišču druge stopnje v novo sojenje.

https://www.posta.si/zasebno-site/Documents/Seznami/Seznam%20bencinskih%20servisov%2c%20na%20katerih%20lahko%20prevzamete%20paket%20-%20PETROL.pdf

Zakon o pravdnem postopku (1999) - ZPP  - člen 111, 111/2, 111/4, 112, 112/2

Zakon o delovnih in socialnih sodiščih (2004) - ZDSS-1  - člen 41, 41/6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.